О Б Щ И   У С Л О В И Я 

НА ИНВЕСТИЦИОНЕН ПОСРЕДНИК  “ЦЕНТРАЛНА КООПЕРАТИВНА БАНКА” АД,
ПРИЛОЖИМИ КЪМ ДОГОВОРИТЕ ЗА СДЕЛКИ С ФИНАНСОВИ ИНСТРУМЕНТИ 

I. ОБЩИ ПОЛОЖЕНИЯ

Чл. 1. Настоящите Общи условия на инвестиционен посредник “Централна кооперативна банка” АД (ИП) регламентират съответно правата и задълженията на страните по договорите за сделки с финансови инструменти, сключвани между ИП и неговите клиенти.

Чл. 2. Общите условия се излагат на видно и достъпно място във всяко помещение, в което ИП приема клиенти.  

Чл. 3. Съкращения, използвани в настоящите Общи условия: Закон за пазарите на финансови инструменти – ЗПФИ; Закон за публичното предлагане на ценни книжа – ЗППЦК; Закон срещу пазарните злоупотреби с финансови инструменти – ЗПЗФИ; Наредба № 38 на КФН за изискванията към дейността на инвестиционните посредници  - Наредба № 38; Регламент 1287/2006 на Европейската Комисия – Регламент 1287/2006, Комисия за финансов надзор – КФН, заместник-председател, ръководещ управление „Надзор на инвестиционната дейност” при КФН – зам.-председателя на КФН.

ІІ. ДАННИ ЗА ИНВЕСТИЦИОННИЯ ПОСРЕДНИК

Чл. 4. Наименованието, под което ИП извършва дейност, е “Централна кооперативна банка” АД (Сеntгаl Соорегаtive Ваnk – PLC). “Централна кооперативна банка” АД е регистрирано в търговския регистър по ф.д. 5227/1991г. на Софийски градски съд, БУЛСТАТ 831447150. Седалището и адресът на управление на ИП са: гр. София 1000;   ул. “Г. С. Раковски”№103. За контакти: телефон: 02/9266266; факс: 02/9804386;  електронен адрес: office@ccbank.bg; Интернет адрес: www.ccbank.bg, езици: български и английски. 

Чл. 5. “Централна кооперативна банка” АД притежава пълен лиценз за осъществяване на банкова дейност, включително  извършване на инвестиционни дейности и услуги, издаден от Българска народна банка /Лицензия №Б 14-а/25.02.1991г., Заповед №100-00493/17.11.1999г. на Управителя на БНБ; Заповед №РД22-0849/07.05.2007г. на Управителя на БНБ/ и е регистрирано като инвестиционен посредник от Комисия за финансов надзор /Република България, гр. София, ул. „Шар планина” № 33, т. центр. 02/94 04 999/, осъществяваща надзор върху дейността на дружеството като инвестиционен посредник.

Чл. 6. Комуникацията между ИП и клиентите се извършва: лично, по телефон, чрез факс, електронна поща, писмено, чрез писма изпращани с обратна разписка на адресите на страните, посочени в договора, сключен между тях, електронни документи, подписани с електронен подпис, както и чрез други способи за дистанционна комуникация, указани в договора за предоставяне на съответната услуга или в Политиката за изпълнение на нареждания на ИП. 

ІІІ. ОГРАНИЧЕНИЯ В ДЕЙНОСТТА НА ИНВЕСТИЦИОННИЯ ПОСРЕДНИК

Чл. 7. (1) ИП не може:

1. да извършва сделки за сметка на клиенти в обем или с честота, на цени или с определена насрещна страна, за които според обстоятелствата може да се приеме, че се извършват изключително в интерес на ИП. Забраната не се прилага за сделки, за извършването на които клиентът е дал изрични инструкции по своя инициатива;

2. да купува за своя сметка финансови инструменти, за които негов клиент е подал нареждане за покупка, и да ги продава на клиента на цена, по-висока от цената, на която ги е купил. Забраната се отнася и за членовете на управителните и контролните органи на ИП, за лицата, които управляват дейността му, както и за всички лица, които работят по договор за него, и за свързани с тях лица;

3. да извършва за своя или за чужда сметка действия с пари и финансови инструменти на клиента, за които не е оправомощен от клиента; 

4. да продава за своя или за чужда сметка финансови инструменти, които ИП или неговият клиент не притежава, освен при условията и по реда на наредба;

5. да участва в извършването, включително като регистрационен агент, на прикрити покупки или продажби на финансови инструменти;

6. да получава част или цялата изгода, ако ИП е сключил и изпълнил сделката при условия, по-благоприятни от тези, които е установил клиентът;

7. да извършва дейност по друг начин, който застрашава интересите на неговите клиенти или стабилността на пазара на финансови инструменти.

Чл. 8. (1) ИП няма право във връзка с предоставянето на инвестиционни или допълнителни услуги на клиент да заплаща, съответно да предоставя и получава, възнаграждение, комисионна или непарична облага, освен:

1. възнаграждение, комисионна или непарична облага, платени или предоставени от или на клиента или негов представител;

2. възнаграждение, комисионна или непарична облага, платени или предоставени от или на трето лице или негов представител, ако са налице следните условия:

а) съществуването, естеството и размерът на възнаграждението, комисионната или непаричната облага са посочени на клиента ясно, по достъпен начин, точно и разбираемо, преди предоставянето на съответната услуга, а когато размерът не може да бъде определен, е посочен начинът за неговото изчисляване;

б) заплащането, съответно предоставянето, на възнаграждението, комисионната или непаричната облага, е с оглед подобряване на качеството на услугата и не нарушава задължението на ИП да действа в най-добър интерес на клиента;

3. присъщи такси, които осигуряват или са необходими с оглед предоставянето на инвестиционните услуги като: разходи за попечителски услуги, такси за сетълмент и обмен на валута, хонорари за правни услуги и публични такси и които по своя характер не водят до възникване на конфликт със задължението на ИП да действа честно, справедливо и професионално в най-добър интерес на клиента.

(2) Клиентът и ИП приемат, че последният е изпълнил задължението си по ал. 1, т. 2, буква "а", когато: представя съществените условия на договорите относно възнаграждението, комисионната или непаричната облага в обобщена форма; предоставя детайлна информация относно възнаграждението, комисионната или непаричната облага по искане на клиента; и предоставянето на информацията съгласно тази алинея е честно, справедливо и в интерес на клиента.

Чл. 9. (1) ИП няма право да сключва сделки за финансиране на ценни книжа с държани от него финансови инструменти на клиенти или по друг начин да използва за собствена сметка или за сметка на друг клиент такива финансови инструменти, освен ако клиентът е дал предварително своето изрично съгласие за използване на финансовите му инструменти при определени условия и използването на финансовите инструменти се осъществява при спазване на тези условия. Съгласието по предходното изречение следва да бъде дадено писмено, ако клиентът, чиито финансови инструменти се използват, е непрофесионален.

(2) ИП няма право да сключва сделки за финансиране на ценни книжа с финансови инструменти на клиенти, държани в обща клиентска сметка при трето лице, или по друг начин да използва за собствена сметка или за сметка на друг клиент такива финансови клиентски инструменти. Забраната по изречение първо не се прилага, ако са спазени изискванията по ал. 1 и най-малко едно от следните условия:

1. всички клиенти, чиито финансови инструменти се съхраняват заедно в общата сметка, предварително са дали изрично съгласие в съответствие с ал. 1;

2. ИП е установил процедури, гарантиращи, че се използват само финансови инструменти на клиенти, които предварително са дали изрично съгласие за това в съответствие с ал. 1, както и механизми за контрол относно спазването на това изискване.

(3) В случаите по ал. 2 във водената от ИП отчетност се включва информация за клиента, по чието нареждане са използвани финансовите инструменти, както и за броя на използваните финансови инструменти на всеки клиент, с оглед коректното разпределяне на евентуални загуби.

ІV. ПРЕДОСТАВЯНЕ НА ИНФОРМАЦИЯ НА КЛИЕНТИ

Чл. 10. (1) Информацията, която ИП дава на клиентите си, включително в рекламните си материали и публичните изявления на членовете на управителните и контролните органи на посредника и на лицата, работещи по договор за него, трябва да бъде разбираема, вярна, ясна и да не бъде подвеждаща. 

(2) ИП е длъжен да осигури, че информацията по ал. 1, която дава на непрофесионални клиенти или потенциални непрофесионални клиенти или разпространява по начин, по който тя може да достигне до такива клиенти, отговаря на следните условия:

1. съдържа посочване на наименованието на ИП;

2. точна е и не подчертава потенциални ползи от дадена инвестиционна услуга или финансов инструмент, без едновременно да посочва ясно и на видно място съответните рискове;

3. достатъчна е и е представена по разбираем начин за обичайните членове на групата, до която е адресирана или е вероятно да достигне;

4. не прикрива, пропуска или омаловажава важни съобщения, изявления или предупреждения. 

(3) Когато информацията по ал. 2 се отнася до облагане с определен вид данък, тя съдържа уточнението, че данъчното облагане зависи от конкретните обстоятелства, свързани с клиента, и може да се променя в бъдеще.

(4) Информацията по ал. 2 не може да включва наименованието на КФН или на друг компетентен орган така, че да се посочва изрично или по друг начин да се указва, че органът е потвърдил или одобрил продуктите или услугите, предлагани от инвестиционния посредник. 

Чл. 11. (1) ИП е длъжен да предоставя своевременно, преди непрофесионален клиент или потенциален непрофесионален клиент да бъде обвързан по силата на договор с ИП за предоставяне на инвестиционни или допълнителни услуги, следната информация:

1. условията по съответния договор; 

2. информацията по чл. 12 от настоящите общи условия, имаща отношение към договора или към предоставяните инвестиционни или допълнителни услуги.

(2) ИП в подходящ срок преди началото на предоставяне на инвестиционна или допълнителна услуга на непрофесионален клиент е длъжен да предоставя на клиента, съответно на потенциалния клиент, информацията по чл. 9, 10, 18 и 32 от Наредба № 38.

(3) ИП в подходящ срок преди предоставянето на инвестиционна или допълнителна услуга на професионален клиент е длъжен да предоставя на клиента информацията по чл. 32, ал. 3 и 4 от Наредба № 38. 

(4) Информацията по ал. 1 - 3 се предоставя на клиента на траен носител или на интернет страницата на ИП, когато това не представлява траен носител, при спазване на изискванията по чл. 17, ал. 2 от настоящите общи условия.

(5) ИП е длъжен своевременно да уведомява клиента за всяка съществена промяна в обстоятелствата по чл. 9, 10, 18 и 32 от Наредба № 38, които имат отношение към предлаганата услуга на клиента. Уведомлението се извършва на траен носител, ако информацията, за която се отнася, е била предоставена на траен носител на клиента.

Чл. 12. (1) ИП е длъжен да предоставя на непрофесионални клиенти или на потенциални непрофесионални клиенти следната обща информация, ако е приложима:

1. наименованието и адреса на ИП, както и телефон и/или друга информация за контакт с ИП;

2. езиците, на които клиентът може да комуникира и да води кореспонденция с ИП и да получава документи и друга информация от него;

3. начините на комуникация, които се използват между ИП и неговите клиенти, включително, когато е приложимо, начините за изпращане и приемане на нареждания;

4. изрично посочване, че ИП е лицензиран, както и посочване на наименованието и адреса на органа, който е издал лиценза;

5. вида, периодичността и срока за предоставяне на отчетите и потвържденията до клиента във връзка с извършваните инвестиционни услуги и дейности;

6. кратко описание на мерките, които ИП предприема, за да гарантира финансовите инструменти или пари на клиенти, ако ИП държи такива за клиента, включително кратко описание на системите за компенсиране на инвеститорите или гарантиране на влоговете, в които ИП участва във връзка с дейността му в държава членка на Европейския съюз;

7. описание, което може да бъде и в обобщена форма, на политиката за третиране на конфликти на интереси, прилагана от ИП;

8. допълнителна подробна информация за политиката за третиране на конфликти на интереси; информацията се предоставя при поискване от клиента на траен носител или на интернет страницата на ИП, когато това не представлява предоставяне на траен носител, при спазване на изискванията по чл. 17, ал. 2 от настоящите общи условия.

(2) С получаването на настоящите общи условия преди сключването на договор с ИП непрофесионалният или потенциалният непрофесионален клиент се счита уведомен за обстоятелствата по ал. 1, т. 1-6.

Чл. 13. (1) ИП е длъжен да предоставя на клиента и на потенциалния клиент общо описание на финансовите инструменти и рисковете, свързани с тях. Описанието трябва да бъде съобразено с вида на клиента (професионален или непрофесионален) и да отговаря на следните изисквания: 

1. да съдържа подробно обяснение на вида и характеристиките на конкретния вид финансов инструмент и на конкретните рискове, свързани с него; 

2. информацията по т. 1 да позволява на клиента да вземе информирано инвестиционно решение.

(2) Описанието на рисковете включва следните елементи, доколкото са приложими за конкретния вид финансов инструмент, статуса и нивото на познания на клиента:

1. посочване на рисковете, свързани с конкретния вид финансов инструмент, включително обяснение на ливъриджа и неговите последици и рискът да се изгуби цялата направена инвестиция;

2. променливостта на цената на финансовите инструменти и всички пазарни ограничения, касаещи тези инструменти;

3. обстоятелството, че инвеститорът може да поеме финансови и други допълнителни задължения, като резултат от сделки с финансови инструменти, включително непредвидени задължения, допълнителни към разходите за придобиване на инструментите;

4. всички маржин изисквания или подобни задължения, приложими към инструментите от този вид.

(3) Съдържанието на описанието на рисковете по ал. 1 и 2 може да бъде определено от Заместник-председателят на КФН.

(4) Когато финансовите инструменти са предмет на публично предлагане, осъществявано въз основа на публикуван проспект при спазване изискванията на Директива 2003/71/ЕО на Европейския парламент и на Съвета относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и относно изменение на Директива 2001/34/ЕО (Директива 2003/71/ЕО); ИП е длъжен да информира непрофесионалния клиент и потенциалния непрофесионален клиент къде проспектът е достъпен за публиката.

(5) В случаите, когато рисковете, свързани с финансов инструмент, състоящ се от два или повече различни финансови инструмента или услуги, е вероятно да бъдат по-високи от рисковете, свързани с който и да е от компонентите му, ИП е длъжен да предостави на клиента адекватно описание на компонентите на финансовия инструмент и на начина, по който тяхното взаимодействие повишава рисковете.  

(6) В случаите, когато финансовите инструменти включват гаранция от трето лице, ИП е длъжен да предостави на непрофесионалния клиент и потенциалния непрофесионален клиент достатъчно данни за гаранта и гаранцията, позволяващи му да направи обективна оценка на гаранцията.                                                                                                                    Чл. 14. Задълженията по чл. 13 не се прилагат относно дялове и акции на колективни инвестиционни схеми в случаите, когато ИП предостави информацията, съдържаща се в краткия проспект съгласно чл. 28 от Директива 85/611/ЕИО на Съвета относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (Директива 85/611/ЕИО).                                                                                                                                 Чл. 15. (1) ИП е длъжен да уведоми всички свои клиенти за условията и критериите, по които ги определя като професионални или непрофесионални, както и за обстоятелствата, при които могат да бъдат определени като приемлива насрещна страна. Клиентите се уведомяват на траен носител и за правото им да поискат да бъдат определени по различен начин и за ограниченията на тяхната защита при определянето им по друг начин.              (2) ИП определя клиента като професионален, непрофесионален или приемлива насрещна страна съобразно критериите, установени в ЗПФИ. 

(3) ИП по собствена инициатива или по искане на клиента може:

1. да определи като професионален или непрофесионален клиент, който в други случаи би бил определен като приемлива насрещна страна по смисъла на § 1, т. 29 ЗПФИ;

2. да определи като непрофесионален клиент, който се счита за професионален клиент по смисъла на раздел I от приложението към ЗПФИ.

(4) Когато лице, определено като приемлива насрещна страна, поиска да не бъде третирано като такава и ИП се съгласи, това лице ще се третира като професионален клиент, освен ако изрично не е поискало да бъде третирано като непрофесионален клиент.

(5) В случаите, когато приемлива насрещна страна изрично поиска да бъде третирана като непрофесионален клиент, се прилагат съответно чл. 36, ал. 2 - 5 ЗПФИ. 

Чл. 16. (1) ИП е длъжен да уведоми непрофесионалните си клиенти или потенциалните непрофесионални клиенти от кое трето лице и къде могат да бъдат съхранявани предоставените на посредника пари и/или финансови инструменти. Уведомлението по изречение първо включва и посочване на отговорността на ИП по националното законодателство за всяко действие или бездействие на лицето, което държи клиентските пари и/или финансови инструменти, и последиците за клиента от несъстоятелност на това лице. 

(2) ИП е длъжен да уведомява непрофесионалните си клиенти или потенциалните непрофесионални клиенти за възможността финансовите му инструменти да бъдат съхранявани в обща сметка при трето лице, когато националното законодателство допуска такава възможност. ИП е длъжен да уведомява непрофесионалните си клиенти или потенциалните непрофесионални клиенти за случаите, когато националното законодателство не позволява финансовите инструменти на клиента, държани от трето лице, да бъдат отделени от финансовите инструменти на това трето лице или на ИП. Уведомленията трябва да съдържат и изрично посочване на рисковете за клиента, произтичащи от обстоятелствата по предходните изречения.  

(3 ИП е длъжен изрично да уведомява клиента или потенциалния клиент, когато сметките, които съдържат негови пари и финансови инструменти, подлежат или ще подлежат на уредба от правото на държава, която не е държава членка на Европейския съюз. Уведомлението трябва да посочва, че правата на клиента, свързани с финансовите инструменти или паричните средства, могат да се различават поради приложимостта на правото на трета държава.

(4) ИП е длъжен изрично да уведомява клиента за:

1. наличието на право на обезпечение или право на задържане върху клиентските пари или финансови инструменти за ИП и за условията, при които възниква или може да възникне такова право; 

2. наличието на право на прихващане върху клиентските пари или финансови инструменти за ИП и за условията, при които възниква или може да възникне такова право;

3. съществуването и условията, при които ИП има или може да има право на прихващане по отношение на клиентските финансови инструменти или пари;

4. възможността депозитарната институция да има право на обезпечение, право на задържане или на прихващане върху клиентските финансови инструменти или пари, когато това е приложимо.

(5) ИП е длъжен да уведомява непрофесионалния или потенциален непрофесионален клиент за обстоятелствата по ал. 1-3 преди тяхното непосредствено възникване. 

(6) Преди да сключи сделка за финансиране на ценни книжа с предмет финансови инструменти, държани за сметка на непрофесионален клиент, или преди да използва по какъвто и да е друг начин тези финансови инструменти за своя сметка или за сметка на друг клиент, ИП е длъжен да предостави на непрофесионалния клиент на траен носител и в разумен срок преди използването на финансовите инструменти ясна, пълна и точна информация за задълженията и отговорностите на ИП във връзка с използването на финансовите инструменти, включително условията за тяхното връщане и свързаните с това рискове.

V. НАЧИНИ ЗА ПРЕДОСТАВЯНЕ НА ИНФОРМАЦИЯ НА КЛИЕНТИ

Чл. 17. (1) За случаите, при които съгласно Наредба № 38 и настоящите общи условия се изисква предоставяне на информация на клиента на траен носител, ИП предоставя информация на хартиен носител или по друг начин, за който са спазени следните изисквания:

1. предоставянето на информацията по този начин е подходящо с оглед съществуващите или предстоящите отношения с клиента;

2. клиентът изрично е предпочел този начин за предоставяне на информация пред предоставянето й на хартиен носител. 

(2) Когато информацията се предоставя на клиенти чрез интернет страницата на ИП и не е адресирана до конкретен клиент, тя трябва да отговаря на следните условия:

1. предоставянето на информацията по този начин е подходящо с оглед съществуващите или предстоящите отношения с клиента;

2. клиентът изрично се е съгласил с този начин на предоставяне на информацията;

3. клиентът е уведомен чрез електронен способ за адреса на интернет страницата на ИП и мястото на страницата, където се намира тази информация;

4. информацията е актуална;

5. информацията е достъпна непрекъснато на интернет страницата на посредника за времето, обикновено необходимо на клиентите да се запознаят с нея.

(3) Предоставянето на информация чрез електронни средства за комуникация се счита за подходящо с оглед съществуващите или предстоящите отношения с клиента, ако са налице данни, че клиентът има редовен достъп до интернет. ИП и клиентът приемат, че клиентът има редовен достъп до интернет, ако предостави адрес на електронна поща за нуждите на установените отношения с ИП.

VІ. ИНФОРМАЦИЯ ЗА РАЗХОДИ, ТАКСИ И КОМИСИОННИ

Чл. 18. (1) ИП е длъжен да предоставя на непрофесионалните си клиенти и на потенциалните непрофесионални клиенти следната информация за разходите и таксите по сделките, доколкото е приложима: 

1. общата цена, която ще бъде платена от клиента във връзка с финансовия инструмент или предоставената инвестиционна или допълнителна услуга, включително всички възнаграждения, комисиони, такси и разноски, както и всички данъци, платими чрез ИП; в случай че точната цена не може да бъде определена, се посочва основата за изчислението й по начин, по който клиентът може да я провери и потвърди; комисионите на ИП се посочват отделно във всеки отделен случай;

2. когато някоя от частите от общата цена по т. 1 следва да бъде платена в чужда валута или равностойността на тази валута, се посочват валутата на плащане, курсът и разходите за обмяната;

3. уведомление за възможността да възникнат и други разходи, включително данъци, свързани със сделките с финансови инструменти или предоставени инвестиционни услуги, които не се плащат чрез посредника и не са наложени от него;

4. правилата и начините за плащане или друго изпълнение.

(2) Задължението по ал. 1 не се прилага относно дялове и акции на колективни инвестиционни схеми, ако ИП предостави на клиента информацията, съдържаща се в краткия проспект съгласно чл. 28 от Директива 85/611/ЕИО.
Чл. 19. (1) ИП приема тарифа за стандартното си комисионно възнаграждение за различните видове договори с клиенти, както и за вида и размера на разходите за клиентите, ако те не се включват във възнаграждението. 

(2) Тарифата по ал. 1 се излага на видно и достъпно място във всяко помещение, в което ИП приема клиенти. 

Чл. 20. С подписването на договор за предоставяне на инвестиционна и/или допълнителна услуга клиентът приема Тарифата за стандартното комисионно възнаграждение на ИП.

VІІ. ОЦЕНКА ЗА ПОДХОДЯЩА УСЛУГА

Чл. 21. (1) При предоставяне на инвестиционни услуги, различни от управление на портфейл и предоставяне на инвестиционни консултации, ИП изисква от клиента, съответно от потенциалния клиент, информация за неговите знания и опит по отношение на предоставяната услуга, както и да актуализира тази информация. Клиентът се задължава да предостави информацията по изречение първо.

(2) Въз основа на информацията по ал. 1 ИП преценява дали предлаганата инвестиционна услуга е подходяща за клиента, съответно за потенциалния клиент. Ако въз основа на получената по ал. 1 информация ИП прецени, че предлаганата инвестиционна услуга няма да е подходяща, той предупреждава за това писмено клиента, съответно потенциалния клиент.

(3) В случай че клиентът, съответно потенциалният клиент, не предостави информацията по ал. 1 или предоставената информация е недостатъчна за извършване на преценката по ал. 2, ИП писмено уведомява клиента, съответно потенциалния клиент, че не може да прецени дали предлаганата инвестиционна услуга е подходяща за него.

(4) ИП, когато предоставя инвестиционни услуги по приемане и предаване на нареждания във връзка с един или повече финансови инструменти, включително посредничество за сключване на сделки с финансови инструменти и/или изпълнение на нареждания за сметка на клиенти, може да предоставя такива услуги на клиента, без той да предостави информацията по ал. 1, ако: 

1. предмет на услугите са акции, които са допуснати до търговия на регулиран пазар или на еквивалентен пазар на трета държава съгласно списък на Европейската комисия, облигации или други дългови ценни книжа, с изключение на тези облигации или други дългови ценни книжа, които закрепят деривативен инструмент, инструменти на паричния пазар, дялове на колективни инвестиционни схеми и други некомплексни финансови инструменти;

2. услугата се предоставя по инициатива на клиента или на потенциален клиент;

3. клиентът или потенциалният клиент е уведомен писмено, че ИП няма да спазва задълженията по ал. 2;

4. ИП спазва изискванията за третиране на конфликт на интереси.

(5) Изискванията по ал. 1 - 4 не се прилагат, когато инвестиционната услуга се предлага от ИП като част от финансов продукт, който се регулира от правото на Европейската общност или от общи европейски стандарти във връзка с кредитни институции или потребителски кредити относно оценка на риска за клиентите и/или изискванията за предоставяне на информация.

Чл. 22. Когато ИП преценява дали инвестиционна услуга, различна от инвестиционни консултации и управление на портфейл, е подходяща за клиента, той трябва да установи дали клиентът притежава необходимите опит и знания, за да разбере рисковете, свързани с продукта или инвестиционната услуга, която се предлага или иска. 

Чл. 23. ИП може да приеме, че професионалният клиент притежава необходимите опит и знания, за да разбере рисковете, свързани с конкретната инвестиционна услуга, сделка или продукт, за които клиентът е определен като професионален.

Чл. 24. (1) Информацията, която ИП изисква от клиента или потенциалния клиент за опита и знанията му в сферата на инвестиционната дейност, съдържа: 

1. вида услуги, сделки и финансови инструменти, с които клиентът е запознат;

2. същността, обема и честотата на сделките с финансови инструменти за сметка на клиент, както и периода, в който те ще бъдат сключвани;

3. степента на образование, професия или относима предишна професия на клиента или потенциалния клиент.

(2) ИП изисква такава част от информацията по ал. 1, която е подходяща с оглед характеристиките на клиента, същността и обхвата на услугите, които ще се предоставят, и видовете продукти или сделки, които се предвиждат, включително тяхната комплексност и свързаните с тях рискове. Инвестиционният посредник може да изисква от клиента и допълнителна информация освен посочената в ал. 1 с оглед изготвянето на най-точна оценка за подходяща услуга и в съответствие с принципа за действие в най-добър интерес на клиента при предоставяне на инвестиционни услуги. 

(3) ИП не може да поощрява клиентите си или потенциалните клиенти да не предоставят изискуемата информация за целите по чл. 21 от настоящите общи условия.

(4) ИП е длъжен да се ръководи от предоставената от неговите клиенти или потенциални клиенти информация, освен ако знае или е трябвало да знае, че информацията е неточна, непълна или неактуална. 
VІІІ. ДОГОВОРНО НАЧАЛО 

Чл. 25. (1) ИП предоставя инвестиционни и допълнителни услуги за сметка на клиент въз основа на писмен договор с клиента.                                                                                          (2) Клиентът, съответно неговият представител, подписва договора по ал. 1 в присъствието на лице по чл. 29 от настоящите общи условия, след като бъде проверена самоличността на клиента или представителя му.                                                                                              (3) Лице, осъществяващо вътрешен контрол в ИП проверява дали договорът по ал. 1 съответства на изискванията на ЗПФИ, на актовете по прилагането му и на вътрешните актове на инвестиционния посредник. В този случай лицето съставя до края на работния ден документ, с който удостоверява извършването на проверката.                                                   (4) При изпълнение на договора по ал. 1 и в съответствие със счетоводното законодателство инвестиционният посредник открива аналитични сметки за финансови инструменти и за парични средства на клиента.                                                                               (5) Копие от документа за самоличност на клиента, съответно на неговия представител, заверено от него и от лицето, което сключва договора за инвестиционния посредник. Заверката се извършва с полагане на надпис "вярно с оригинала", дата и подпис на лицето, което извършва заверката.                                                                                                                   (6) В договора по ал. 1 се вписват индивидуализиращи данни на лицата, които го сключват, качеството, в което действа лицето, представляващо ИП, дата и място на сключване и действащите към момента на сключването общи условия, основните права и задължения на страните и посочване на информацията, която ИП е длъжен да предостави на Клиента. Чл. 26. (1) Сключване на договора по чл. 25, ал. 1 чрез пълномощник е допустимо само ако пред ИП бъде представено нотариално заверено пълномощно, което съдържа представителна власт за извършване на управителни или разпоредителни действия с финансови инструменти и декларация от пълномощника, че не извършва по занятие сделки с финансови инструменти, както и че не е извършвал такива сделки в едногодишен срок преди сключване на договора.

(2) ИП задържа за своя архив декларацията и оригиналното пълномощно по ал. 1, съответно нотариално заверен препис от него. Ако пълномощното е с многократно действие, ИП задържа копие от него, заверено от пълномощника и от лице, осъществяващо вътрешен контрол.
Чл. 27. (1) ИП сключва договора по чл. 25, ал. 1 и приема документите във връзка с нареждания за сделки с финансови инструменти само във вписан в регистъра по чл. 30, ал. 1, т. 2 от Закона за Комисията за финансов надзор адрес на управление, клон или офис.

(2) Помещенията по ал. 1 трябва да разполагат с необходимото техническо оборудване и програмно осигуряване, позволяващо приемането на нареждания, включително на нарежданията, подавани чрез дистанционен способ за комуникация, спазването на поредността на постъпване на нарежданията при предаването им за изпълнение и съхраняване на информацията.

(3) ИП поставя на входа на всеки от клоновете и офисите по ал. 1 информация за наименованието и седалището си, работното време, името и фамилията на лицето, отговорно за съответния клон или офис.

Чл. 28. ИП не може да сключи договора по чл. 25, ал. 1, ако клиентът или негов представител не е представил и не е подписал всички необходими документи по чл. 25 и 26, представил е документи с явни нередности или данните в тях са непълни, имат неточности или противоречия или е налице друго обстоятелство, което поражда съмнение за ненадлежна легитимация или представляване. ИП не може да сключи договор по чл. 25, ал. 1 и ако насрещната страна е представлявана от пълномощник, който декларира извършването по занятие на сделки с финансови инструменти.

Чл. 29. ИП сключва договори по чл. 25, ал. 1 и приема нареждания на клиенти само чрез физически лица, които работят по договор за него и са:

1. брокери, или

2. лица, които отговарят на изискванията по чл. 3, т. 1 - 6 от Наредба № 7 от 2003 г. за изискванията, на които трябва да отговарят физическите лица, които по договор непосредствено извършват сделки с финансови инструменти и инвестиционни консултации относно финансови инструменти, както и реда за придобиване и отнемане на правото да упражняват такава дейност (ДВ, бр. 101 от 2003 г.) и са вписани в регистъра по чл. 30, ал. 1, т. 2 от Закона за Комисията за финансов надзор, или 

3. изпълнителни директори или прокурист на ИП. 

Чл. 30. В случай че ИП сключи договор за предоставяне на финансови услуги от разстояние по смисъла на чл.6 от Закона за предоставяне на финансови услуги от разстояние (ЗПФУР) или влезе в преговори по сключването на такъв договор, то спрямо този договор ще се прилагат релевантните разпоредби от ЗПФУР, включително, но не само разпоредбите относно:

     1. задълженията на ИП да предоставя информация на клиента за:самия ИП; финансовите услуги, които се предоставят на клиента, съгласно договора за предоставяне на финансови услуги от разстояние; договора за предоставяне на финансови услуги от разстояние, както и всяка друга информация, съгласно чл.8, ал.1, т.4 от ЗПФУР;

     2. задълженията на ИП във връзка с действията, които последния следва да извърши преди клиента да бъде обвързан от предложение или от договор за предоставяне на финансови услуги от разстояние;

     
     3. изискванията, на които следва да отговарят търговските съобщения, използвани от ИП.
Чл. 31. В случай на спор във връзка с договор за предоставяне на финансова услуга от разстояние се прилагат разпоредбите на ЗПФУР.

Чл. 32. (1) Приложение в договорните отношения между клиент и ИП намира и Законът за електронния документ и електронния подпис, доколкото ЗПФИ и Наредба № 38 не предвиждат нещо различно. 

(2) Всеки документ, който Наредба № 38 изисква да бъде съставен в писмена форма, може да бъде съставен като електронен документ, при условие че е подписан съгласно Закона за електронния документ и електронния подпис и е осигурено съответното спазване на другите изисквания на цитираната наредба.

ІХ. ИЗПЪЛНЕНИЕ НА КЛИЕНТСКИ НАРЕЖДАНИЯ

Чл. 33.(1) ИП изпълнява клиентските нареждания за сделки с финансови инструменти съобразно Политиката си за изпълнение на нареждания.

(2) С подписване на договора за предоставяне на инвестиционна услуга клиентът се съгласява с Политиката за изпълнение на нареждания на ИП, а ИП му предоставя Политиката за изпълнение на нареждания на траен носител.

Х. ПРАВА И ЗАДЪЛЖЕНИЯ НА СТРАНИТЕ ПО ДОГОВОРА ЗА ПРЕДОСТАВЯНЕ НА ИНВЕСТИЦИОННИ УСЛУГИ

Чл. 34. Права и задължения на клиента:

1. право да иска точно изпълнение на договорните задължения от ИП;

2. право да получи от ИП всичката изискуема информация по настоящите общи условия и действащото законодателство;

3. право да получи изпълнение на подадено нареждане и управление на портфейл съобразно Политиката за изпълнение на ИП;

4. право да получи съответните отчети и уведомления за извършените за негова сметка услуги;

5. право да получи закупените от негово име и за негова сметка финансови инструменти;

6. задължение да предостави редовни документи за собственост върху финансовите инструменти;

7. задължение да предостави на ИП, едновременно с подаване на нареждане за покупка на финансови инструменти, паричните средства, необходими за плащане по сделката - предмет на нареждането, освен ако клиентът удостовери, че ще изпълни задължението си за плащане, както и в други случаи, предвидени в наредба на КФН. В случаи, когато клиентът не предостави необходимите парични средства за изпълнение на нареждане за покупка на финансови инструменти след като бъде поканен от ИП, последният не носи отговорност за изпълнение на нареждането и има право да откаже неговото приемане.   
8. задължение да плати цената на финансовите инструменти;

9. задължение да плати комисионна или такса за предоставената инвестиционна или допълнителна услуга и всички разходи по предоставянето на услугите; 

10. задължение да предостави личните си данни съобразно изискванията на действащото законодателство;

11. други права и задължения, предвидени в настоящите Общи условия или уговорени в договора, сключен между ИП и клиента.

 Чл. 35. (1) Права и задължения на ИП:

1. право да получи своевременно изискуемата по ЗПФИ, Наредба № 38 и настоящите общи условия пълна и точна информация;

2. право да получи възнаграждение /комисионна/ от клиента за извършена инвестиционна или допълнителна услуга, както и всички разходи, направени във връзка с предоставянето на услугата;

3. право да извърши запис на телефонните разговори и електронната комуникация  между ИП и  клиента;

4. право да получи обезщетение, обезпечение или неустойка съобразно уговореното в договора между страните;

5. право да съхранява и обработва лични данни на клиента;

6. задължение да предостави на клиента изискуемата информация по ЗПФИ, Наредба № 38 и настоящите общи условия; 

7. задължение да спазва политиката си за изпълнение на нареждания;

8. задължение да даде разяснения по политиката за третиране на конфликти на интереси - информацията се предоставя при поискване от клиента на траен носител или на интернет страницата на ИП, когато това не представлява предоставяне на траен носител, при спазване на изискванията по чл. 17, ал. 2.

9. други права и задължения предвидени в настоящите Общи условия или уговорени в договора сключен между ИП и клиента.

(2) При осъществяване на дейността си ИП е длъжен да пази търговската тайна на клиента, както и неговия търговски престиж.

(3) Членовете на управителните и контролните органи на ИП и лицата, работещи по договор за него, не могат да разгласяват, освен ако не са оправомощени за това, и да ползват за облагодетелстване на себе си или на други лица факти и обстоятелства, засягащи наличностите и операциите по сметките за финансови инструменти и за пари на клиенти на инвестиционния посредник, както и всички други факти и обстоятелства, представляващи търговска тайна, които са узнали при изпълнение на служебните и професионалните си задължения.

(4) Всички лица по ал. 3 при встъпване в длъжност или започване на дейност за ИП подписват декларация за спазване на тайната по ал. 3.

(5) Разпоредбата на ал. 3 се прилага и за случаите, когато посочените лица не са на служба или дейността им е преустановена.

(6) Освен на КФН, на заместник-председателя и на оправомощени длъжностни лица от администрацията на КФН, както и на регулирания пазар, на който е член - за целите на контролната им дейност и в рамките на заповедта за проверка, ИП може да дава сведения по ал. 3 само:

1. със съгласието на своя клиент, или

2. по решение на съда, издадено при условията и по реда на ЗПФИ.

ХІ. СЪХРАНЕНИЕ НА КЛИЕНТСКИ ФИНАНСОВИ ИНСТРУМЕНТИ И ПАРИЧНИ СРЕДСТВА

Чл. 36. ИП съхранява при себе си паричните средства на своите клиенти.

Чл. 37.(1) Финансовите инструменти на клиенти се съхраняват, както следва: 

а) в подсметка на клиента в депозитарна институция по смисъла на §1, т. 26 от ДР ЗПФИ, открита към сметката на ИП;

б) в подсметка на клиента открита към сметката на трето лице при спазване на изискванията по Наредба № 38 и вътрешните правила на инвестиционния посредник за водене на отчетност;

в) налични ценни книжа, които могат да бъдат търгувани на капиталовия пазар се съхраняват във:

- в Централен депозитар (в хипотезата на чл. 141, ал. 2 от ЗППЦК), ако са обездвижени;

- в банка при условията на обикновен банков влог по чл. 420 от Търговския закон, сключен между ИП и банката.

г) ценни книжа на приносител се съхраняват в ИП при условията на обикновен банков влог по чл. 420 от Търговския закон; 

д) чуждестранни финансови инструменти – в подсметка на клиента при ИП в съответната депозитарна институция в чужбина или при трето лице.

(2) Съхранението и регистрацията на държавни ценни книжа, емитирани на вътрешния пазар, се осъществява при условията и по реда на Закона за държавния дълг и актовете по прилагането му.

Чл. 38. ИП има право да депозира паричните средства на своите клиенти във:

1. централна банка;

2. кредитна институция;

3. банка, лицензирана в трета държава;

4. колективна инвестиционна схема, получила разрешение за извършване на дейност съгласно Директива 85/611/ЕИО на Съвета, или друго предприятие за колективно инвестиране, което подлежи на надзор от компетентния надзорен орган в държава членка, ако отговаря на следните условия:

а) основната й/му инвестиционна цел е да поддържа определена средна нетна стойност на активите (нетна печалба) или нетна стойност на активите, равна на привлечения от инвеститорите капитал плюс печалба;

б) инвестира набраните парични средства изключително в инструменти на паричния пазар с най-висок възможен кредитен рейтинг, даден от агенция за кредитен рейтинг, чийто падеж или остатъчен срок до падежа е не повече от 397 дни, или в инструменти с постоянна доходност, близка до тази на предходните инструменти, или в инструменти, чийто среден остатък до падежа е 60 дни; допълнително може да инвестира паричните средства в банкови депозити;

в) осигурява ликвидност на същия ден или сетълмент на следващия ден.

Чл. 39. (1) ИП може да депозира паричните средства на своите клиенти в лицата по чл. 38, с които се явява свързано лице, само ако клиентите са дали писмено съгласие за това. 

(2) Когато депозира паричните средства на свой клиент в лице по чл. 38, т. 2 - 4 ИП е длъжен да полага дължимата грижа за интересите на клиента при определяне на това лице и депозирането на паричните средства на клиента в нея, както и периодично, но най-малко веднъж годишно, преразглежда със същата грижа избора на тази институция или колективна инвестиционна схема и условията, при които тя държи паричните средства на клиента.

(3) В изпълнение на задълженията по ал. 2 ИП отчита професионалните качества и пазарната репутация на лицето с оглед гарантиране на правата на клиента, както и нормативните изисквания и пазарните практики, свързани с държането на паричните средства, които могат да накърнят правата на клиента. 

(4) ИП няма право да инвестира паричните средства на клиента в колективна инвестиционна схема, ако клиентът се противопостави на такъв начин на съхраняване на предоставените от него парични средства.

(5) ИП предприема необходимите действия, за да осигури, че депозираните съгласно чл. 38 парични средства на клиенти се водят по индивидуални сметки или сметка на клиентите, отделно от паричните средства на инвестиционния посредник.

(6) В случай че приложимото законодателство към дейността на лицето по чл. 38 не позволява спазването на изискванията по ал. 5 ИП предприема подходящи мерки за гарантиране на правата на клиента във връзка с депозираните парични средства, включително чрез откриване на обща сметка за парични средства на клиенти, която това лице води на името на ИП, но за чужда сметка.

Чл. 40. ИП е длъжен да отдели:

- един от друг портфейлите от финансови инструменти и/или пари на клиентите си;

- своите парични средства от тези на своите клиенти. 

- инвестиционният посредник не отговаря пред кредиторите си с финансовите инструменти и паричните средства на своите клиенти, както и с ценни книжа, които са базови спрямо депозитарни разписки. 


Чл. 41. При сключване на договор с клиента ИП открива на клиента подсметка към своята сметка за финансови инструменти в депозитарна институция. 

Чл. 42. ИП не извършва прехвърляне на финансови инструменти от лична сметка на клиента към клиентска подсметка при ИП в депозитарна институция, ако са налице обстоятелствата по чл. 27 от Наредба № 38, независимо от сключения договор с клиента.

Чл. 43. При сключване на договор с клиент ИП присвоява на същия уникален номер, води регистър на своите клиенти с данните, посочени в Правилата за водене на отчетност на ИП. 

Чл. 44. В своята дейност по предоставяне на инвестиционни услуги ИП не допуска:

- Въвеждане на нареждания на клиенти за изпълнение преди да е открита подсметка на клиента към сметката на ИП депозитарна институция;

- Използване на финансови инструменти и/или парични средства на един клиент за сметка на друг клиент на ИП;

- Използване на финансови инструменти и/или парични средства на клиенти в полза  на ИП;

- Използване на парични средства на ИП за изпълнение на задължения на клиенти;

- Кредитиране на клиенти за закупуване на финансови инструменти, освен въз основа на договор за банков кредит или в случаите, предвидени в специална наредба на КФН. 

Чл. 45. ИП има право да открие сметка за финансови инструменти на свой клиент при трето лице. В този случай ИП трябва да полага дължимата грижа за интересите на клиента при определяне на това лице и възлагането на същото да съхранява финансовите инструменти на клиента, както и периодично, но най-малко веднъж годишно, да преразглежда със същата грижа избора на това лице и условията, при които то съхранява финансовите инструменти на клиента.

Чл. 46. За други въпроси свързани със съхраняване на клиентските финансови инструменти и парични средства, неуредени в настоящите общи условия, се прилага уговореното в договора между страните и Правилата на ИП за водене на отчетност,  съхраняване на информация и съхраняване на финансовите инструменти  и паричните средства на клиенти.

ХІІ. ТРЕТИРАНЕ НА КОНФЛИКТИ НА ИНТЕРЕСИ

Чл. 47. Конфликт на интереси е ситуация, която възниква във връзка с предоставяне на инвестиционни и/или допълнителни услуги от ИП с потенциал да накърни интереса на клиента.

Чл. 48. При предоставяне на инвестиционни и допълнителни услуги ИП предприема всички необходими действия за установяване на потенциалните конфликти на интереси между:

1. ИП, включително членове на управителни и контролни органи, лица, които могат да сключват самостоятелно или съвместно с друго лице сделки за сметка на ИП, всички други лица, които работят по договор за ИП, и свързаните с него чрез контрол лица, от една страна, и клиентите му, от друга страна;

2. отделните му клиенти. 

Чл. 49.(1) Ако въпреки прилагането на правилата за вътрешна организация на ИП и Политиката за третиране на конфликти на интереси, продължава да съществува риск за интересите на клиента, ИП не може да извършва дейност за сметка на клиент, ако не го е информирал за общото естество и/или източници на потенциалните конфликти на интереси. 

(2) В случаите по ал. 1, ИП е длъжен, преди извършването на дейност за сметка на клиент, във връзка с която е налице конфликт на интереси, да предостави на клиента на траен носител информация относно конфликта на интереси, която е достатъчна в съответствие с характеристиките на клиента същият да вземе информирано решение относно инвестиционната или допълнителната услуга, във връзка с която възниква конфликт на интереси.

Чл. 50. (1) С подписването на договор за предоставяне на инвестиционни и/или допълнителни услуги клиентът се съгласява, че ИП при третирането на конфликти на интереси ще действа съобразно своята Политика за третиране на конфликти на интереси, съответно декларира, че и приема въпросната Политика.

(2) Клиентът има право да получи от ИП Политиката за третиране на конфликти на интереси на траен носител преди сключване на договор за предоставяне на инвестиционни или допълнителни услуги.

ХІІІ. ТЕКУЩО И ПЕРИОДИЧНО ИНФОРМИРАНЕ НА КЛИЕНТИ

Чл. 51. (1) В случаите, когато ИП сключва сделка за сметка на непрофесионален клиент, която не е в изпълнение на договор за управление на индивидуален портфейл, той изпраща на клиента на траен носител при първа възможност, но не по-късно от първия работен ден, следващ сключването на сделката, потвърждение за сключената сделка. Ако потвърждението е прието от ИП чрез трето лице, уведомяването на клиента се извършва не по-късно от първия работен ден, следващ деня, в който ИП е получил потвърждението от третото лице.

(2) Потвърждението по ал. 1 трябва да съдържа такава част от следната информация, която е относима към конкретната сделка, при съответно приложение на табл. 1 от Приложение 1 на Регламент 1287/2006/ЕК:

1. идентификация на ИП, който предоставя информацията; 

2. името/наименованието или друга форма на идентификация на клиента;

3. дата и време на сключване на сделката;

4. вид на подаденото нареждане; 

5. същност на нареждането (купува, продава или др.);

6. място на изпълнението на нареждането;

7. идентификация на финансовите инструменти; 

8. индикатор купува/продава;

9. брой; 

10. единична цена; 

11. обща стойност на сделката;

12. обща сума на комисионите и разходите за сметка на клиента, а по искане на клиента, и отделно посочване на всеки разход;

13. задълженията на клиента по отношение на сетълмента по сделката, включително крайния срок за плащане или доставка и данни за сметката, по която трябва да се извърши прехвърлянето, когато тези детайли не са били съобщени на клиента по-рано;

14. съобщение, че насрещна страна по сделката с клиента е ИП, друго лице от групата на ИП или друг клиент на ИП, освен когато поръчката е изпълнена чрез търговска система, която допуска анонимна търговия.

(3) Когато нареждането е изпълнено на части, ИП може да предостави на клиента информация по ал. 2, т. 9 за цената на всяка сделка или средна цена. Когато се представя средна цена, ИП при поискване предоставя на непрофесионален клиент информация за цената на всяка сделка поотделно.

(4) Ал. 1 не се прилага, ако потвърждението съдържа същата информация, както потвърждението, което незабавно е изпратено на клиента от друго лице.

(5) Когато сделката по ал. 1 е сключена за сметка на професионален клиент, ИП незабавно му предоставя на траен носител съществената информация за сключената сделка.

(6) Ако сетълментът не бъде извършен на посочената дата или възникне друга промяна в информацията, съдържаща се в потвърждението, ИП уведомява клиента по подходящ начин до края на работния ден, в който ИП е узнал за промяната. 

(7) ИП предоставя на клиента при поискване информация за статуса на нареждането и за неговото изпълнение.

(8) Алинеи 1 и 5 не се прилагат за нареждания на клиенти с предмет облигации за финансиране на споразумения за ипотечни заеми, по които страна са тези клиенти, при които потвърждението за сделката ще се направи в същия момент, когато се съобщават условията по ипотечния заем, но не по-късно от един месец от изпълнението на поръчката.

(9) ИП има право да предоставя информацията по ал. 2, като използва стандартни кодове, при условие, че представи на клиента обяснения на използваните кодове.

(10) В случаите на подадени нареждания за непрофесионален клиент с предмет дялове или акции на предприятия за колективно инвестиране, които се изпълняват периодично, ИП предприема действията по ал. 1 или предоставя на клиента най-малко веднъж на 6 месеца информацията по ал. 2 във връзка с тези сделки.

(11) В случай на приемане на нареждания от клиент чрез електронна система за търговия потвърждението по ал. 1, съответно информацията по ал. 3 - 5, се предоставят на клиента чрез електронната система.

Чл. 52. Инвестиционният посредник уведомява клиента си при условия и по ред, определени в договора, когато за клиента възникне задължение по чл. 145 от ЗППЦК в резултат на извършени сделки с финансови инструменти за негова сметка, включително при управление на индивидуален портфейл от финансови инструменти и/или пари.

Чл. 53. Инвестиционният посредник, когато държи пари или финансови инструменти на клиент, му предоставя на траен носител най-малко веднъж годишно (към 31 декември на съответната година) отчет със следното съдържание, освен ако съдържанието на този отчет не е отразено в друг периодичен отчет до клиента:

1. данни за финансовите инструменти или пари, държани от инвестиционния посредник за сметка на клиента към края на отчетния период;

2. размера, до който клиентските финансови инструменти или пари са били предмет на сделка за финансиране на ценни книжа;

3. размера на получените дивиденти или други плащания на клиента поради участието му в сделка за финансиране на ценни книжа, както и основата, на която са определени.

ХІV. ВЪЗЛАГАНЕ ИЗПЪЛНЕНИЕТО НА ТРЕТО ЛИЦЕ

Чл. 54. ИП може да възложи изпълнението на важни оперативни функции или на инвестиционни услуги и дейности на трето лице. Възлагането се осъществява въз основа на писмен договор между ИП и третото лице, в който изчерпателно се посочват правата и задълженията на страните.

Чл. 55. Възлагането на важни оперативни функции, както и на инвестиционни услуги и дейности се извършва по начин, който не води до освобождаване на ИП от задълженията му съгласно ЗПФИ и актовете по прилагането му.

Чл. 56. Когато ИП възлага изпълнението на важни оперативни функции или на инвестиционни услуги и дейности на трето лице това се извършва при стриктно спазване на изискванията на ЗПФИ и актовете по прилагането му.

ХV. ВОДЕНЕ НА ОТЧЕТНОСТ ОТ ИНВЕСТИЦИОННИЯ ПОСРЕДНИК

Чл. 57. ИП води отчетността си съобразно закона и вътрешни Правила за водене на отчетност.  Правилата имат за цел да осигурят защита на клиентите на ИП, както и да дадат вярна, пълна и актуална информация за предоставяните от ИП инвестиционни и допълнителни услуги на клиенти. Информацията по предходното изречение е необходима за управлението на ИП, предоставянето на потвърждения, отчети и справки на клиенти, както и за разрешаването на възникнали спорове.

ХVІІ. СХЕМИ ЗА КОМПЕНСИРАНЕ НА ИНВЕСТИТОРИТЕ

Чл. 58. С настоящите Общи условия ИП изрично уведомява клиентите за съществуващия Фонд за компенсиране на инвеститорите в ценни книжа, който осигурява компенсация на клиентите на ИП, в случай, че той не е в състояние да изпълни задълженията си към клиентите, поради причини, пряко свързани с неговото финансово състояние (откриване на производство по несъстоятелност или отнемане на лиценза/разрешението на ИП поради влошено финансово състояние и невъзможност да изпълнява задълженията си). Съгласно закона се компенсират вземанията, възникнали поради невъзможност ИП да върне клиентски активи (финансови инструменти, пари и др.), като размерът на компенсацията е до 90% от стойността на вземането, но не повече от 24 000 лв. до 31.12.2007 г. и 30 000 до 31.12.2009 г.

ХVІІІ. УСЛОВИЯ И РЕД ЗА ИЗМЕНЕНИЕ И ДОПЪЛНЕНИЕ НА ОБЩИТЕ УСЛОВИЯ И НА ТАРИФАТА НА ИНВЕСТИЦИОННИЯ ПОСРЕДНИК

Чл. 59. Настоящите Общи условия и Тарифата за лихвите, таксите и комисионните на ИП, се изменят и допълват с решение на Управителния съвет на ИП.

Чл. 60. Промените на Общите условия и на Тарифата имат сила за клиента по заварен договор, само ако са му били съобщени и той не е заявил в дадения му писмено достатъчен срок, че ги отхвърля.

ХІХ. УСЛОВИЯ И РЕД ЗА ДОПЪЛНЕНИЕ, ИЗМЕНЕНИЕ И ПРЕКРАТЯВАНЕ НА ДОГОВОРИТЕ, СКЛЮЧЕНИ С КЛИЕНТИ

Чл. 61. Всяка промяна в договора сключен между ИП и клиента се извършва с изрично писмено съгласие на страните под формата на допълнително споразумение и влиза в сила от момента на подписването му от двете страни.

Чл. 62. Договорът може да съдържа клауза, че промените в него могат да се извършват чрез електронна поща или друг дистанционен способ на комуникация и влизат в сила от момента, в който страната, предложила промяната, получи съгласието на другата страна за нея. При първа възможност промяната в договора следва да бъде оформена писмено или по друг начин с призната от закона доказателствена стойност.

Чл. 63. (1) Договорът между клиента и ИП, сключен на основата на тези общи условия, може да бъде прекратен съответно при:

а) взаимно съгласие;

б) изпълнение на задълженията на страните по договора;

в) с изтичане срока на действие на договора;

г) при смърт или поставяне под запрещение на клиент–физическо лице или прекратяване на клиент–юридическо лице; 

д) при откриване на производство по несъстоятелност или ликвидация на клиент - юридическо лице;

е) едностранно от ИП;

ж) при отнемане от страна на КФН на правото на ИП да извършва услуги с предмет финансови инструменти;

з) други основания,
предвидени в договора и закона.

(2) Сключените за неопределен срок договори, се прекратяват с уговорено между страните в конкретния договор предизвестие. При прекратяване на договора на основание чл. 63, ал. 1, б. „б”, “в” и “е” клиентът е длъжен в 3-дневен срок, след получаване на известието за прекратяване от ИП, да посочи при кой друг инвестиционен посредник да бъдат прехвърлени притежаваните от клиента финансови инструменти. Ако в посочения в предходното изречение срок клиентът не посочи избран от него инвестиционен посредник, ИП има право да прехвърли финансовите инструменти по лична сметка на клиента в депозитарната институция. В разгледаната в настоящата алинея хипотеза клиентът се задължава да представи пред ИП нареждане за прехвърляне на финансовите инструменти при избран от него инвестиционен посредник или по своя лична сметка в депозитарната институция.

(3) След прекратяването на договор за предоставяне на инвестиционни услуги, клиентът има право да запази притежаваните от него финансови инструменти по подсметка на ИП, само ако сключи договор с ИП и се ползва от услугите му като попечител, за което заплаща съответната такса. 

(4) При неизпълнение на задълженията на някоя от страните поради причина, за която тя отговаря, изправната страна може да развали договора като даде подходящ срок за изпълнение на неизправната страна с предупреждение, че след изтичането му ще смята договора за развален. Предупреждението трябва да бъде отправено в писмена форма.

(5) За действителността на договорите, сключвани от ИП е необходима установената от закона  форма.

Чл. 64. При несъответствие между вписани уговорки в договор с клиент и уговорки в общите условия имат сила първите, макар и вторите да не са заличени.

ХХ. УРЕЖДАНЕ НА СПОРОВЕ

Чл. 65. (1) При възникнали противоречия между ИП и клиента във връзка с тълкуването и изпълнението на договора, те задължително се уреждат, като се следва принципът на добронамереност. Страните разрешават възникналите между тях спорове  по взаимно съгласие и по пътя на преговорите.

(2) Споровете между страните, нерешени по реда на предходната алинея, се отнасят към съответния съд, съобразно българското търговско и гражданско законодателство.   

ХХІ. ДОПЪЛНИТЕЛНИ РАЗПОРЕДБИ

§ 1. Използваните в настоящите Общи условия думи, изрази и термини имат значението, което им дават ЗПФИ, Наредба № 38 на КФН и Регламент 1287/2006 на Европейската Комисия.
§ 2. С подписването на договор с ИП Клиентът дава своето съгласие личните му данни да бъдат обработвани за нуждите на сключването, изпълнението, документалното оформяне или статистическото и счетоводно отчитане на сделките с финансови инструменти, сключени въз основа на договора по чл. 25, ал. 1 от настоящите общи условия. 

§ 3.  Клиентът е уведомен и се съгласява, че: 

1. ИП ще обработва и съхранява в електронен и писмен вид личните му данни;

2. получателите, на които могат да бъдат предоставени личните му данни са само регистриращите, надзорните органи, проверяващите лица или други органи, допустими съобразно действащото законодателство.

3. отказът му да предоставя личните си данни, изисквани от ЗПФИ, ЗПЗФИ, ЗППЦК, Закона за мерките срещу изпиране на пари и Закона за мерките срещу финансирането на тероризма и актовете по прилагането им, е основание ИП да откаже сключването на договора по чл. 25, ал. 1 от настоящите общи условия.  

§ 4. Клиентът е уведомен за следните права по различните видове финансови инструменти: 

1. Права по акциите, търгувани на регулиран пазар в Република България: а) право на дивидент, б) право на глас и участие в общото събрание на акционерите на дружеството и в неговото управление; в) право на съразмерна част от новите акции при увеличаване на капитала; и г) право на ликвидационен дял;

2. Права по облигациите, търгувани на регулиран пазар в Република България: а) право да получи сумата  (главницата) по облигациите; б) право да получи лихвени плащания по облигациите; в) право да участва и гласува в общо събрание на облигационерите;

3. Права по опциите: право за закупуване или продажба на определен брой ценни книжа или други финансови инструменти по предварително фиксирана цена до изтичането на определен срок или на определена дата. Клиентът има задължението да заплати съответната премия за опцията;
4. Права по фючърсите – дават право, но и задължение за закупуване или продажба на определен брой ценни книжа или други финансови инструменти по предварително фиксирана цена на определена дата;

5. Права по договорите за разлики – дават право: а) за получаване на разликата между пазарната стойност на определен брой ценни книжа или други финансови инструменти и предварително фиксираната им в договора цена; б) по договорите за разлики Клиентът има и задължението да заплати разликата между пазарната стойност на определен брой ценни книжа или други финансови инструменти и предварително фиксираната им в договора цена, когато има такава разлика.

6. Права по други деривативни финансови инструменти – съобразно сключения конкретен договор с клиента и приложимото към сделката законодателство. 

§ 5.  Клиентът е уведомен, разбира и приема следните рискове при инвестиране и сделки с финансови инструменти, а именно: 

1. Възможността финансовите инструменти да понижат цената си за в бъдеще, което да доведе до частични загуби или загуба на цялата инвестиция; 

2. Понижението на цената на финансовите инструменти може да се дължи на редица фактори свързани с дейността на дружеството, което ги е емитирало или на световната икономика, чуждестранни финансови пазари, форсмажорни обстоятелства и други, върху чиято промяна ИП няма никаква възможност да влияе; 

3. Закупените финансови инструменти да не могат да се трансформират в пари изцяло или от части; 

4. Да не се получи дивидент, ако няма реализирана и отчетена изобщо или достатъчна печалба или общото събрание на публичното дружество или емитента вземе решение да не разпределя дивидент; 

5. Да не може да се окаже влияние върху управлението на дружеството емитент, поради малкият брой акции, който клиентът притежава; 

6. Да не се получи ликвидационен дял при прекратяване на дружеството-емитент, поради превишаване на задълженията към кредитори над активите му.

7. Да се загуби част или цялата инвестиция поради неплатежоспособност, неизпълнение или забавено изпълнение от страна на местата за изпълнение, емитентите на финансови  инструменти, контрагентите по сделките или от страна на други участници на капиталовия пазар;
8. Клиентът може да поеме финансови и други допълнителни задължения, като резултат от сделки с финансови инструменти, включително непредвидени задължения, допълнителни към разходите за придобиване на инструментите;

§ 6. Настоящите Общи условия се прилагат съответно и при сключване, изпълнение и отчитане на сделки с компенсаторни инструменти по смисъла на Закона за сделките с компенсаторни инструменти.
ХХІІ. ЗАКЛЮЧИТЕЛНИ РАЗПОРЕДБИ

§ 1. Настоящите Общи условия са приети от Управителния съвет на “Централна кооперативна банка” АД на 10.01. 2008 г. 

